text: Jeg er 100 procent færdig med politik
  11 april 2019 kl. 09.25
  Jørn Dohrmann, der er medlem af Europa-Parlamentet for Dansk Folkeparti, stopper i politik. Det bekræfter han i telefonen på vej til Bruxelles overfor TV SYD.
  Jørn Dohrmann stopper i politik. Det oplyser han torsdag formiddag til TV SYD. Det sker i kølvandet på, at Dansk Folkeparti her til morgen offentliggjorde sin kandidatliste til det kommende EU-parlaments-valg.
  Jørn Dohrmann er tilbudt en plads på listen, men har takket nej, fordi partiet opstiller på partiliste, og det er ifølge Jørn Dohrmann udemokratisk.
  Partilisteopstilling betyder, at kandidaterne vælges i den rækkefølge, de står på listen - og ikke i forhold til hvem der får flest personlige stemmer.
  - Det synes jeg er både forkert og udemokratisk, siger den nu snart forhenværende DF-politiker.
  Jørn Dohrmann har siddet i EU-parlamentet siden 2014 - og inden da har han siddet i både Folketinget og Kolding byråd.
  - Nu er jeg 50 år, og det er et godt tidspunkt at komme videre til noget helt andet, så jeg er 100 procent færdig med politik, siger Jørn Dohrmann.
  Mød Jørgen Dohrmann direkte fra Bruxelles i TV SYD i aften klokken 19.30.
  